**REFERAT FRA FYLKESLEDERMØTE I SAMFUNNSVITERNE**

**Tid:** 10. juni kl. 13.00 - 16.00

**Sted:** Digitalt møte via Teams

**Til stede:**

Jo Vegard Aardal Fylkesleder Agder

Lia Ciobanu Andresen Fylkesleder Møre og Romsdal

Anna Jensberg Fylkesleder Nordland

Line Næstby Tidemann Fylkesleder Oslo

Elin Svensen Fylkesleder Rogaland

Andreas Holm Bakke Fylkesleder Troms og Finnmark

Christen Torvik Fylkesleder Trøndelag

Espen Meyer Fylkesleder Vestfold og Telemark

Kristian Vangen Fylkesleder Vestland

Torunn Eskedal Fylkesleder Viken

Rune Lillemoen Nestleder Viken

Merete Nilsson Leder

Erik F. Øverland Nestleder

Gunn Elisabeth Myhren Generalsekretær

Jan Olav Birkenhagen Sekretariatet

Synnøve Bøen Sekretariatet (referent)

Mandana Zeinali Maragheh Sekretariatet
Henrik Greve Sekretariatet
Torun Høgvold Enstad Sekretariatet

Arnt-Einar Litsheim Kontrollkomiteens leder (kun første sak)

Forfall:

Jens Martin Vesterås Fylkesleder Innlandet

**Åpning og presentasjon**

Leder ønsket velkommen til fylkesledermøtet og til kontrollkomiteens leder, Arnt-Einar Litsheim.

Presentasjon av tema for møtet:

* Administrative forhold med fokus på drift i perioden
* Videre arbeid med organisasjonsutvikling, oppfølging fra fylkesledermøtet i april

Leder delte nyheten om at Samfunnsviterne pr. 31. mai har 15.960 medlemmer.

Presentasjonsrunde.

**Orientering fra kontrollkomiteen**

Kontrollkomiteens leder gikk gjennom hovedstyrets arbeid for 2020 og vektla at hovedstyret bør gjennomgå kapitalforvaltningen for å sikre best mulig avkastning. Han påpekte også at på tross av foreningens store overskudd, hadde foreningen et høyt aktivitetsnivå i 2020.

Det ble videre diskutert litt rundt arbeidet med organisering av foreningen, og Litsheim understreket at det er viktig å finne hensiktsmessige organisasjonsformer fremover.

**Fylkesavdelingenes arbeid med medlemsaktiviteter**

Generalsekretæren innledet og presenterte en oversikt over fylkesavdelingenes aktiviteter og deltakelse fra medlemmer i 2020 og hittil i 2021. Fylkeslederne var positive å få en helhetlig oversikt over aktiviteter og medlemmenes deltakelse fordelt på fylkesavdelingene. Oversikten legges ut på fylkesledernes side på Min side. Det har kommet positive tilbakemeldinger fra medlemmene på det faglige tilbudet som har vært tilgjengelig digitalt.

**Praktisk tilrettelegging fra sekretariatet**

Assisterende generalsekretær Torun Høgvold Enstad gikk igjennom arbeidsdelingen mellom fylkesavdelingene og sekretariatet ved faglige arrangementer. Evalueringen viser at det er behov for avklaring av detaljer og testing i forkant av gjennomføring for å sikre profesjonelle arrangementer. Når ekstern leverandør benyttes for gjennomføring av digitale arrangement, er det hensiktsmessig at sekretariatet holder i dette. Hybridarrangementer krever teknisk utstyr og at teknisk ansvarlig er til stede i lokalet. Av hensyn til personvern anbefales ikke opptak av digitale arrangementer. Dette kan løses ved at det kun tas opptak av innledere, forutsatt samtykke i forkant.

Sekretariatet mener dialogen med fylkesavdelingene fungerer godt og at det er positivt at fylkesstyremedlemmene fordeler ansvar for arrangementer seg imellom. Det er viktig at sekretariatet så tidlig som mulig får informasjon om arrangementer for å kunne bistå på en god måte. Det er i så måte hensiktsmessig med informasjon 4-5 uker i forkant av digitale arrangementer for å kunne gjennomføre gode arrangement. For årsmøter må fylkesstyrene kontakte sekretariatet enda tidligere, da vedtektenes § 7 fastslår at årsmøte skal varsles til medlemmene seks uker før.

Sekretariatet legger ut kvartalsvise medlemstall pr. fylkesavdeling på fylkesavdelingenes side på Min side.

Innspill fra fylkesavdelingene:

* Fylkeslederne ba om at det ses på om det er mulig å skrive ut dette som pdf, slik at det er lett å benytte i presentasjoner mv.
* Fylkesavdelingene ga tilbakemelding om god bistand fra sekretariatet til faglige arrangementer.
* Det kom innspill om bruk av Menti.com og Kahoot til å stille spørsmål og skape engasjement underveis i digitale arrangementer.

**Diskusjon og evaluering og veien videre**

*Bruk av digitale plattformer for nettverk*

Generalsekretæren ba om innspill om eventuelle utfordringer med digitale plattformer for fylkesavdelingenes nettverk.

Innspill fra fylkesavdelingene:

* Fylkeslederne opplever at de får god assistanse til å arrangere medlemsmøter.
* Det er viktig å finne gode rutiner for gjennomføring av hybride arrangement.

*Diskusjon av hybride møter*

Generalsekretæren stilte følgende spørsmål:

* Hvilke møter kan være hybridmøter og hvilke kan ikke?
* Er det demokratisk med hybride årsmøter?
* Hvor ressurskrevende kan vi tillate at disse møtene er?

Innspill fra fylkesavdelingene:

* Fylkesavdelingene ser et stort behov for fysiske møter, til tross for til dels lang reisevei. Det er viktig å finne gode fasiliteringsverktøy for å få til dette, blant annet for å bygge nettverk.
* Det er viktig å være bevisst på det maktforholdet som ligger i at noen er med fysisk og noen deltar digitalt.
* Det ble etterlyst en tidsplan for når man kan møtes fysisk igjen i Samfunnsviternes lokaler. Sekretariatet vil si fra så snart dette blir mulig igjen.
* Det kom innspill på at det må utformes rutiner for fysiske/digitale møter som legger til rette for involvering og deltakelse fra medlemmene.

Generalsekretæren foreslo at fylkeslederne sammen med sekretariatet kan utarbeide retningslinjer for hybride møter i foreningen. Det ses på tekniske, praktiske og økonomiske sider ved dette. Det ble foreslått å nedsette en arbeidsgruppe bestående av noen fylkesledere som sammen med sekretariatet kan se på dette. Fylkesledermøtet støttet dette.

Arbeidsgruppen ble nedsatt i møtet og består av følgende personer:

Christin Torvik , Trøndelag, leder av arbeidsgruppen

Espen Meyer, Vestfold og Telemark

Kristian Vangen, Vestland

Lia Ciobanu Andresen, Møre og Romsdal

*Plattform for nettverk*

Generalsekretæren informerte om at det har kommet ønske om en utredning av en plattform for medlemsnettverk som et alternativ til gratis plattformer som f.eks. Facebook. Sekretariatet vil derfor se nærmere på mulighetene for å etablere et separat Teams-miljø slik at bl.a. fylkeslederne kan få mulighet til å drifte nettverk og enkelte møter selv. Dette forutsetter også utlån av PC med lisenser fra Samfunnsviterne. Det vil da bli en begrensning til én lisensbruker/administrator i hver fylkesavdeling. Dette kan eksempelvis prøves ut i tre fylker, eller i de fylkesavdelingene som trenger det. Det er disponible midler til dette på fylkesavdelingenes budsjettpost i år. Dette kan diskuteres videre i fylkesledermøtet 1.-2. september.

Innspill fra fylkeslederne:

* Det ble spurt om bruk av betalingsplattformer først og fremst handler om sikkerhet. Generalsekretær svarte at dette også er av praktiske årsaker.
* Fylkesleder i Oslo sa at fylkesavdelingen gjerne blir med og tester ut dette. Det er en utfordring at man ikke har felles plattform for arrangementer.
* Akademikerne i NAV i Rogaland har gode erfaringer med Teams-nettverk.
* Bruk av arbeidsgivers PC til foreningens arrangementer er ikke tilrådelig. Fylkeslederne bør ha en Samfunnsviter-PC som flere i fylkesavdelingen kan benytte til arrangementer.

**Foreningens kurs- og arrangementsplan 2. halvår 2021**

Forhandlingssjef Jan Olav Birkenhagen presenterte samlet kurs- og arrangementsplan for høsten 2021. Kurs skjer i foreningens egen regi og i samarbeid med andre. Målsettingen er en bedre helhet i foreningens tilbud i samarbeid med fylkesavdelingenes arrangementer.

Hvilket format og verktøy man bruker, velges ut fra antall deltakere og hva man ønsker å oppnå. Det skjer et bredt samarbeid om kurs basert på en rekke føringer og ulike formål, finansiert med OU-midler eller andre midler. Foreningen har 980 tillitsvalgte, 700 lokallag, og om lag 1700 deltok på kurs i form av opplæring i 2020. Som hovedregel skal kurs holdes fysisk. Kurs og arrangementer organiseres gjennom flere grupper, på flere nivåer og sektorer, med og uten tariffavtaler. Faglige og tekniske ressurser er både interne og eksterne. Det er ikke plikt til å registrere aktiviteter som ikke krever teknisk eller økonomisk bistand for lokallagene. Sekretariatet har derfor ikke full oversikt over alt som skjer.

Generalsekretæren informerte om at på kurs som gjennomføres digitalt eller lokalt, kan det være muligheter for at fylkeslederne kan delta med formål om å gi en presentasjon av fylkeslaget. Dette ble positivt mottatt av fylkeslederne.

**Rekruttering av tillitsvalgte**

Forhandlingssjef Jan Olav Birkenhagen innledet om foreningens planer og pågående arbeid med rekruttering av tillitsvalgte. Rekruttering er et mål i seg selv og skjer gjennom hele året, gjennom kurs, ved erstatning av tillitsvalgte og ved anledninger som krever representasjon. Dette følger tariffsyklusen i foreningen. Sekretariatet sender forespørsler og tar telefoner direkte til medlemmer for å rekruttere tillitsvalgte. Man ser at innsalg og aktivitet over tid gir resultater. Ambisjonen for høsten er å rekruttere i privat sektor. Fylkesavdelingene ble invitert til å bidra i rekrutteringsarbeidet i privat sektor og arrangere nettverksmøter for offentlig sektor.

Innspill fra fylkesavdelingene:

* Deltakelse i Kommunikasjonsforeningen (faglig forening) for å rekruttere medlemmer i kommunikasjonsbransjen.
* Noen fylkesavdelinger planlegger å arrangere nettverk for tillitsvalgte i forbindelse med lokale forhandlinger til høsten.
* Tillitsvalgte i Oslo kommune har meldt inn behov for nettverk, også tillitsvalgte i privat sektor. Det er minst behov for nettverk i staten.

Generalsekretæren presiserte at det er viktig at de fylkesavdelingene som ønsker å bidra til rekruttering av tillitsvalgte, tar tidlig kontakt med sekretariatet slik at innsatsen kan samordnes.

**Videre oppfølging av arbeidet med organisasjonsutvikling**

Leder informerte om at hovedstyret startet sin behandling av saken vedrørende prosess for det videre arbeidet med organisasjonsutvikling i sitt møte 20. mai. Endelig vedtak i saken skal gjøres i hovedstyrets møte 17. juni.

Forslaget til prosess for det videre arbeidet er justert etter de innspill som kom fram etter fylkesledermøtet i april. Det legges opp til en tydelig involvering av fylkesledermøtet, fylkeslederne og fylkesavdelingen. Leder presenterte tenkningen rundt referansegruppens sammensetning og formål.

Prosessen innebærer at styret nedsetter en referansegruppe med bred forankring i organisasjonen. En gruppe bestående av leder, nestleder, en fylkesleder og leder av arbeidslivsutvalget vil etter en bred utlysning i foreningen foreslå kandidater til referansegruppen, heretter omtalt som nedsettelsesgruppen. Dette forslaget vil bli lagt fram på fylkesledermøtet 1.-2. september. Referansegruppen bør representere interessentgruppene i interessentanalysen som ble presentert på fylkesledermøtet i april og foreslås å bestå av:

* Tre fylkesledere – utpekt av fylkesledermøtet
* Fire tillitsvalgte – én fra hver sektor; stat, kommune, Spekter helse og privat
* Tre medlemmer med og uten tillitsvalgte

Referansegruppens formål er å forankre og diskutere viktige problemstillinger bredt i organisasjonen, og mandatet er dermed å diskutere viktige problemstillinger utledet av medlemsundersøkelsen, interessentanalysen og føringer fra landsmøtet i 2019.

Hovedstyret sender ut invitasjon til deltagelse i referansegruppen. Invitasjonene må være segmenterte for å sikre kandidater fra de ulike interessentgruppene. Invitasjonene bør sendes ut før sommeren. Arbeidet i nedsettelsesgruppen vil sannsynligvis foregå fra medio august og fram mot fylkesledermøtet i september. Fylkesledermøtet i september må velge tre fylkesledere til deltagelse i referansegruppen. Hovedstyret fatter et endelig vedtak om sammensetning av referansegruppen i etterkant av fylkesledermøtet, og referansegruppen konstitueres medio september. Referansegruppen fasiliteres av leder og nestleder.

Referansegruppen overleverer sine vurderinger og anbefalinger til hovedstyrets

arbeidsgruppe i januar 2022. Hovedstyret sender så disse vurderingene og anbefalingene på en bred høring i organisasjonen våren 2022.

Som en del av prosessen inviteres fylkesavdelingene til å arrangere workshops for medlemmer og tillitsvalgte. For de som ønsker det, vil det bli gitt bistand til gjennomføring av sekretariatet.

Hovedstyret har som et ledd i det videre arbeidet sett på noen temaer som bør diskuteres på fylkesledermøtet i september. Det også bli utarbeidet problemstillinger til diskusjon basert på resultatene og analysene i medlemsundersøkelsen.

Som tidligere er det ønskelig at en fylkesleder blir med i planleggingen av det kommende fylkesledermøtet, og leder forespurte fylkesledermøtet om å utnevne en person. Fylkesledermøtet utnevnte Line Næstby Tidemann, Oslo, og Jo Vegard Aardal, Agder, til å være med i planleggingsarbeidet.

Leder understreket at alle diskusjoner av tema i det videre arbeidet med organisasjonsutvikling er med utgangspunkt i det som ble vedtatt av fylkesledermøtet og hovedstyret, nemlig at alle diskusjoner skjer med utgangspunkt i dagens organisasjonsmodell slik den er nedfelt i gjeldende vedtekter. Det er et utviklingsarbeid for å styrke organisasjonsleddene og samhandlingen mellom dem til det beste for medlemmer og tillitsvalgte.

Som et ledd i det videre arbeidet med organisasjonsutvikling ønsker leder og nestleder å invitere fylkeslederne med sine styrer til en samtale på Teams. Formålet med samtalene å bli bedre kjent og få informasjon om hva det enkelte fylkesstyret er opptatt av lokalt og i det videre arbeid med organisasjonsutvikling. Nestleder sa også at det er viktig å få innspill på utvikling av foreningen fremover.

Det er ønskelig å gjennomføre samtalene før sommeren, og senest i forkant av fylkesledermøtet 1.-2. september. Det sendes ut en e-post i etterkant av dette møtet med forslag til tidspunkt. Fylkeslederne ga i møtet tilbakemelding om at de synes at det er en god idé at leder og nestleder møter alle i fylkesstyrene.

I etterkant av hovedstyrets møte 17. juni vil det sendes ut informasjon til fylkesstyrene om hva som ble endelig vedtak i det videre arbeidet med organisasjonsutvikling.

Fylkeslederne besluttet å møtes i etterkant av dette for å diskutere sin deltakelse i henholdsvis nedsettelsesutvalget og referansegruppen.